Ehdotus neuvoston asetukseksi (EY) Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun asetuksen (EY) N:o 2236/95 muuttamisesta (98/C 175/07) (ETA:n kannalta merkityksellinen teksti) KOM(1998) 172 lopull. - 98/0101(SYN)

(Komission esittämä 19 päivänä maaliskuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 129 d artiklan kolmannen kohdan,

ottaa huomioon komission ehdotuksen,

ottaa huomioon talous- ja sosiaalikomitean lausunnon,

ottaa huomioon alueiden komitean lausunnon,

noudattaa Euroopan yhteisön perustamissopimuksen 189 c artiklassa määrättyä menettelyä Euroopan parlamentin kanssa yhdessä toimien,

sekä katsoo, että

(1) neuvoston asetuksen (EY) N:o 2236/95 (1) soveltaminen on osoittanut, että siihen on tarpeen tehdä muutoksia,

(2) kyseisen asetuksen mukaan yhteisön rahoitusosuus voi olla suurempi kuin 50 prosenttia sellaisten tutkimusten kokonaiskustannuksista, jotka tehdään komission aloitteesta; olisi helpotettava tiettyjen hankkeiden rahoitusta lisäämällä mahdollisiin tukimuotoihin osallistuminen riskipääoman muodostamiseen; asetuksella (EY) N:o 2236/95 käyttöön annettuja rahoitusvaroja olisi käytettävä siten, että yksityisen rahoituksen osuus saataisiin mahdollisimman suureksi,

(3) olisi säädettävä, että tietyt hankkeet, jotka koskevat useampaa kuin yhtä jäsenvaltiota tai tuottavat huomattavaa Euroopan laajuista etua, mukaan lukien hankkeet, joilla on merkittävä ympäristövaikutus, saavat suhteellisesti enemmän rahoitustukea kuin muut hankkeet,

(4) avoimuuden lisäämiseksi ja sellaisiin hankkeisiin tai hankeryhmiin kohdistuvien odotusten täyttämiseksi, joihin tarvitaan huomattava määrä pitkäaikaista rahoitusta, on suotavaa, että tiettyjä aloja varten laaditaan alustavia monivuotisia ohjelmia, näissä ohjelmissa ilmoitetaan sen tuen kokonaismäärä, joka kyseisille hankkeille tai hankeryhmille voidaan myöntää tiettynä ajanjaksona, ja komissio tekee päätökset rahoitustuen myöntämisestä alustavien monivuotisten ohjelmien perusteella,

(5) on tarpeen täsmentää, että yritys, joka osallistuu hankkeeseen suoraan ja jättää rahoitustukea koskevan hakemuksen, voi olla joko julkisen tai yksityisen sektorin yritys; on tarpeen täsmentää, minkä määräajan kuluessa asianomaisen jäsenvaltion (asianomaisten jäsenvaltioiden) suostumus tämän asetuksen mukaan jätettyyn hakemukseen on toimitettava komissiolle,

(6) hankkeita tai hankeryhmiä olisi voitava tukea useilla peräkkäisillä rahoitustuki-päätöksillä,

(7) myönnetty rahoitustuki olisi lopetettava, jos kyseisiä toimia ei ole aloitettu määräpäivään mennessä,

(8) on tarpeen lisätä Euroopan investointirahaston toiminta niihin yhteisön rahoitusvälineisiin, joilla edellä mainitun asetuksen (EY) N:o 2236/95 mukaiset toimet on sovitettava yhteen,

(9) komissiolla on oltava mahdollisuus pyytää tuensaajia antamaan arvioita asetuksen (EY) N:o 2236/95 mukaan tuetuista hankkeista tai sellaisia tietoja, joiden avulla komissio voi tehdä oman arvionsa,

(10) on tarpeen täsmentää, millä tavalla tuensaajien on tiedotettava yhteisön rahoitustuesta,

(11) siirtymäkauden aikana 1 päivästä tammikuuta 1999 aina 31 päivään joulukuuta 2001 kaikki viittaukset euroon on tulkittava viittauksiksi euroon rahayksikkönä, jota tarkoitetaan [euron käyttöön ottamisesta] . . . päivänä . . . kuuta 1998 annetussa neuvoston asetuksessa (EY) N:o . . ./98, ja

(12) tämän vuoksi asetusta (EY) N:o 2236/95 on muutettava vastaavasti,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2236/95 seuraavasti:

1. Poistetaan 3 artikla.

2. Korvataan 4 artikla seuraavasti:

"4 artikla

Tukimuodot

1. Yhteisön tuki voi olla yhtä tai useampaa seuraavista:

a) Hankkeita koskevien selvitysten yhteisrahoitus, mukaan lukien esitutkimukset, toteutettavuustutkimukset, arviointitutkimukset ja muut tekniset tukimuodot.

Yhteisön rahoitus ei yleensä voi olla suurempi kuin 50 prosenttia tutkimuksen kokonaiskustannuksista.

Yhteisön rahoitusosuus voi hyvin perustelluissa poikkeustapauksissa komission aloitteesta ja jäsenvaltioiden yhteisellä sopimuksella olla suurempi kuin 50 prosenttia tutkimusten kokonaiskustannuksista erityisesti silloin, kun tutkimus tehdään komission aloitteesta.

b) Euroopan investointipankin tai muiden julkisten tai yksityisten rahoituslaitosten myöntämien lainojen korkotuet.

c) Euroopan investointirahaston tai muiden rahoituslaitosten lainatakuiden takuumaksut.

d) Suora investointituki asianmukaisesti perustelluissa tapauksissa.

e) Sellaisille investointirahastoille tai vastaaville rahoitusjärjestelmille myönnettävä tuki tai osallistuminen niiden riskipääomaan, joiden ensisijaisena tavoitteena on riskipääoman tarjoaminen Euroopan laajuisia verkkoja koskeviin hankkeisiin.

f) Tarvittaessa yhdistelmä a-d alakohdassa tarkoitettuja yhteisön tukia, jotta mahdollisimman taloudellisella tavalla käytettävillä budjettivaroilla olisi mahdollisimman suuri edistävä vaikutus.

2. Edellä a-e alakohdassa tarkoitettuja yhteisön tukimuotoja käytetään valikoiden, jotta voidaan ottaa huomioon kyseisten erityyppisten verkkojen erityispiirteet ja valvoa, että tuet eivät vääristä alan yritysten välistä kilpailua.

3. Komissio pyrkii enimmäistämään tällä asetuksella käyttöön annettujen rahoitusvarojen kerrannaisvaikutukset edistämällä yksityisten rahoitus-lähteiden käyttöä."

3. Lisätään 5 artiklan 3 kohtaan alakohta seuraavasti:

"Niiden hankkeiden osalta, jotka koskevat useampaa kuin yhtä jäsenvaltiota tai tuottavat huomattavaa Euroopan laajuista etua, mukaan lukien hankkeet, joilla on merkittävä ympäristövaikutus, tämän asetuksen mukaan myönnettävä yhteisön tuen kokonaismäärä voi kuitenkin olla 20 prosenttia investointien kokonaiskustannuksista."

4. Lisätään 5 a artikla seuraavasti:

"5 a artikla

Alustava monivuotinen ohjelma

1. Yhteisön toimien tehostamiseksi komissio voi laatia alakohtaisen rahoitusvarojen myöntämistä koskevan alustavan monivuotisen ohjelman (jäljempänä `ohjelma`) Euroopan yhteisön perustamissopimuksen 129 c artiklassa tarkoitettujen suuntaviivojen perusteella ja noudattaen 17 artiklassa säädettyä menettelyä, sanotun kuitenkaan rajoittamatta 6 artiklan soveltamista. Tässä ohjelmassa otetaan huomioon jäsenvaltioiden antamat tiedot.

2. Ohjelma voi koostua yhteistä etua koskevista erityisalojen hankkeita ja/tai yhteistä etua koskevista yhtenäisistä erityisalojen hankeryhmistä, joihin tarvitaan huomattava määrä pitkäaikaista rahoitusta.

3. Komissio vahvistaa alustavasti kutakin 2 kohdassa tarkoitettua hanketta tai hankeryhmää varten yhteisön rahoitustuen kokonaismäärän, joka myönnetään kyseisen ohjelman voimassaolon aikana.

(4) Ohjelman perusteella tehdään vuosittaiset päätökset tämän asetuksen mukaisten yhteisön rahoitusvarojen myöntämisestä. Ohjelmaa tarkistetaan sen puolivälissä tai hankkeen (hankkeiden) tai hankeryhmän (hankeryhmien) edistymisen perusteella 17 artiklassa säädettyä menettelyä noudattaen. Ohjelmassa on ilmoitettava myös muut kyseisten hankkeiden rahoituslähteet ja erityisesti yhteisön rahoitusvälineiden avulla ja Euroopan investointipankista saatava rahoitus."

5. Korvataan 8 artikla seuraavasti:

"8 artikla

Tukihakemusten jättäminen

Asianomainen jäsenvaltio (asianomaiset jäsenvaltiot) tai jäsenvaltio(ide)n suostumuksella kyseinen julkisen tai yksityisen sektorin yritys taikka laitos jättää hakemukset komissiolle. Komissio ottaa huomioon kyseisen jäsenvaltion (kyseisten jäsenvaltioiden) antaman suostumuksen viimeistään 17 artiklassa tarkoitetun menettelyn aikana."

6. Korvataan 10 artikla seuraavasti:

"10 artikla

Tukihakemusten hyväksyminen

Komissio päättää tämän asetuksen mukaisen rahoitustuen myöntämisestä arvioituaan hakemuksia valintaperusteiden mukaisesti. Päätökset tuen myöntämisestä tehdään 17 artiklassa säädettyä menettelyä noudattaen lukuun ottamatta niitä hankkeita koskevia päätöksiä, jotka on mainittu 5 a artiklan mukaan laadituissa alustavissa monivuotisissa ohjelmissa ja joissa rahoitustuki ei ylitä ohjelmissa asetettuja alustavia enimmäismääriä. Komissio ilmoittaa päätöksestä suoraan tuensaajille ja jäsenvaltioille."

7. Muutetaan 11 artikla seuraavasti:

a) Korvataan 3 kohta seuraavasti:

"3. Talousarvioon tehdyt maksusitoumukset suoritetaan niiden päätösten perusteella, jotka komissio on tehnyt tuen myöntämisestä. Tuen kokonaismäärää koskeva sitoumus tehdään sen jälkeen, kun komissio on tehnyt päätöksen tuen myöntämisestä."

b) Lisätään uusi 3 a kohta seuraavasti:

"3 a. Toimista, joista vastaa jäsenvaltio ja jotka kestävät vähintään kaksi vuotta ja joissa yhteisön tuki on enemmän kuin 25 miljoonaa ecua, tehdään maksusitoumukset vuosittain, sanotun kuitenkaan rajoittamatta 3 kohdan säännöksiä. Ensimmäinen sitoumus tehdään sen jälkeen, kun komissio on tehnyt päätöksen rahoitustuen myöntämisestä. Seuraavia vuosittaisia eriä koskevat maksusitoumukset perustuvat hankkeen alkuperäiseen tai tarkistettuun rahoitussuunnitelmaan, ja ne tehdään yleensä kunkin varainhoitovuoden alussa ja viimeistään 1 päivänä maaliskuuta kyseistä hanketta koskevien menoennusteiden perusteella, jotka on laadittu kyseiseksi vuodeksi."

c) Korvataan 7 kohta seuraavasti:

"7. Komissio määrittää 17 artiklassa esitetyn menettelyn mukaisesti korkohyvitystä, takuumaksutukia ja sellaisille investointirahastoille tai vastaaville rahoitusjärjestelmille myönnettävää tukea tai niiden riskipääomaan osallistumista koskevat yksityiskohtaiset säännöt, aikataulun ja maksettavat määrät, joiden ensisijaisena tavoitteena on riskipääoman tarjoaminen Euroopan laajuisia verkkoja koskeviin hankkeisiin."

8. Korvataan 12 artiklan 1 kohdan johdantokappale seuraavasti:

"Sen varmistamiseksi, että tämän astuksen mukaisesti rahoitetut hankkeet saatetaan onnistuneesti päätökseen, jäsenvaltiot ja komissio toteuttavat tarvittavat toimenpiteet omaan toimivaltaansa kuuluvilla aloilla."

9. Lisätään 13 artiklaan 2 a kohta seuraavasti:

"2 a. Jos hanketta ei ole aloitettu 2 vuoden kuluttua tukipäätöksessä mainitusta aloituspäivästä, komissio lopettaa hankkeelle myönnetyn tuen lukuun ottamatta tapauksia, jotka on perusteltu komissiolle asianmukaisesti."

10. Korvataan 14 artikla seuraavasti:

"14 artikla

Yhteensovittaminen

Komissio huolehtii tämän asetuksen mukaisesti toteutettujen hankkeiden ja tarvittaessa 5 a artiklan 1 kohdassa tarkoitettujen ohjelmien sekä yhteisön talousarviosta, Euroopan investointipankista, Euroopan investointirahastosta ja muista yhteisön rahoitusvälineistä rahoitettujen hankkeiden yhteensovittamisesta ja yhtenäisyydestä."

11. Korvataan 15 artikla seuraavasti:

"15 artikla

Tarkastelu, seuranta ja arviointi

1. Jäsenvaltiot ja komissio huolehtivat siitä, että tämän asetuksen perusteella toteutettuja hankkeita seurataan ja arvioidaan tehokkaasti. Hankkeita voidaan mukauttaa seurannan ja arvioinnin tulosten mukaisesti.

2. Yhteisön tuen tehokkuuden varmistamiseksi komissio ja asianomaiset jäsenvaltiot seuraavat järjestelmällisesti hankkeiden edistymistä, tarvittaessa yhteistyössä Euroopan investointipankin tai muiden asianomaisten laitosten kanssa.

3. Kun tukihakemus on otettu vastaan ja ennen sen hyväksymistä komissio tarkastelee hanketta arvioidakseen, onko se 5 ja 6 artiklassa tarkoitettujen edellytysten ja perusteiden mukainen. Tarvittaessa komissio kehottaa Euroopan investointipankkia ja muita asianomaisia laitoksia osallistumaan tähän tarkasteluun.

4. Komissio ja jäsenvaltiot arvioivat hankkeiden ja ohjelmien toteuttamista koskevat yksityiskohtaiset säännöt sekä niiden toteuttamisen vaikutuksen, jotta voitaisiin arvioida, voidaanko saavuttaa tai onko saavutettu alun perin asetetut tavoitteet. Tässä arvioinnissa käsitellään muun muassa hankkeiden ympäristövaikutuksia ottaen huomioon yhteisön voimassa olevat säännöt. Komissio voi myös pyytää tuensaajaa toimittamaan erityisen arvion tämän asetuksen mukaan tuetuista hankkeista tai hankeryhmästä tai antamaan komissiolle hankkeiden arvioimiseen tarvittavia tietoja ja apua.

5. Seuranta varmistetaan tarvittaessa fyysisten ja rahoituksellisten indikaattoreiden avulla. Nämä indikaattorit on valittava hankkeen erityisluonteen ja sen tavoitteiden mukaan. Ne on suunniteltava siten, että ne osoittavat:

- hankkeen edistymisvaiheen suhteessa alun perin laadittuihin suunnitelmaan ja toiminnallisiin tavoitteisiin,

- hallinnoinnissa tapahtuneen edistyksen ja siihen liittyvät mahdolliset ongelmat.

6. Tutkiessaan erillisiä tukihakemuksia komissio ottaa huomioon tämän artiklan säännösten mukaiset tarkastelut ja arvioinnit.

7. Arviointia ja seurantaa koskevat yksityiskohtaiset säännöt, sellaisina kuin ne on säädetty 4 ja 5 kohdassa, määritellään hankkeiden hyväsymispäätöksissä ja/tai rahoitustukea koskevissa sopimusehdoissa."

12. Korvataan 16 artiklan 2 kohdan toinen virke:

"Niiden on varmistettava erityisesti infrastruktuurihankkeiden osalta sellaisten helposti näkyvien kilpien pystyttäminen, joissa on yhteisön tunnus ja maininta `Euroopan laajuiset verkot`. Lisäksi niiden on varmistettava, että tutkimukset ja/tai muut hanketta koskevat asiakirjat varustetaan yhteisön tunnuksella."

13. Sana "ecu" korvataan koko tekstissä sanalla "euro".

2 artikla

Tämä asetus tulee voimaan kahdentenakymmenentenä päivänä siitä, kun se on julkaistu Euroopan yhteisöjen virallisessa lehdessä.

1 artiklan 13 kohtaa sovelletaan 1 päivästä tammikuuta 1999.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL L 228, 23.9.1995, s. 1.